SL Uradni list Evropske unije L 121/1

UREDBA SVETA (EU) 2015/768

z dne 11. maja 2015

o razširitvi uporabe Uredbe (EU) št. 331/2014 Evropskega parlamenta in Sveta o vzpostavitvi programa izmenjave, pomoči in usposabljanja za zaščito eura pred ponarejanjem (program „Pericles 2020“) na nesodelujoče države članice

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 352 Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

ob upoštevanju odobritve Evropskega parlamenta,

v skladu s posebnim zakonodajnim postopkom,

ob upoštevanju naslednjega:

(1) Uredba (EU) št. 331/2014 Evropskega parlamenta in Sveta (1), ki vzpostavlja program Pericles 2020 ter nadomešča program Pericles, vzpostavljen z Uredbo Sveta 2001/923/ES (2), določa, da se uporablja v državah članicah v skladu s Pogodbama. Člen 139 Pogodbe o delovanju Evropske unije določa, da se ukrepi iz člena 133 te pogodbe, ki se nanašajo na uporabo eura, ne uporabljajo za države članice z odstopanjem.

(2) Vendar bi morali biti izmenjava podatkov in osebja ter ukrepi pomoči in usposabljanja, ki se izvajajo v okviru programa Pericles 2020, enotni v vsej Uniji, zato bi bilo treba sprejeti potrebne ukrepe za zagotovitev enake stopnje zaščite eura v državah članicah z odstopanjem.

(3) Uporabo Uredbe (EU) št. 331/2014 bi bilo zato treba razširiti tudi na države članice, ki niso sodelujoče države članice, kot so opredeljene v Uredbi Sveta (ES) št. 974/98 (3) (v nadaljnjem besedilu: nesodelujoče države članice).

(4) Treba bi bilo zagotoviti gladek in neprekinjen prehod med programom Pericles in programom Pericles 2020, trajanje te uredbe pa bi bilo treba uskladiti z Uredbo Sveta (EU, Euratom) št. 1311/2013 (4). Ta uredba bi se zato morala uporabljati od 1. januarja 2014 –

SPREJEL NASLEDNJO UREDBO:

Člen 1

1. Uporaba Uredbe (EU) št. 331/2014 se razširi tudi na države članice, ki niso sodelujoče države članice, kot so opredeljene v točki (a) člena 1 Uredbe Sveta (ES) št. 974/98.

2. Pristojni nacionalni organi držav članic iz odstavka 1 tega člena se štejejo za organe, upravičene do financiranja, v smislu člena 5 Uredbe (EU) št. 331/2014.

Člen 2

Ta uredba začne veljati dan po objavi v Uradnem listu Evropske unije.

Uporablja se od 1. januarja 2014.

Ta uredba je v celoti zavezujoča in se neposredno uporablja v vseh državah članicah. V Bruslju, 11. maja 2015 Za Svet Predsednik J. DŪKLAVS

(1) Uredba (EU) št. 331/2014 Evropskega parlamenta in Sveta z dne 11. marca 2014 o vzpostavitvi programa izmenjave, pomoči in usposabljanja za zaščito eura pred ponarejanjem (program „Pericles 2020“) in razveljavitvi uredb Sveta 2001/923/ES, 2001/924/ES, 2006/75/ES, 2006/76/ES, 2006/849/ES in 2006/850/ES (UL L 103, 5.4.2014, str. 1).

(2) Sklep Sveta 2001/923/ES z dne 17. decembra 2001 o vzpostavitvi programa izmenjave, pomoči in usposabljanja za zaščito eura proti ponarejanju (program „Pericles“) (UL L 339, 21.12.2001, str. 50).

(3) Uredba Sveta (ES) št. 974/98 z dne 3. maja 1998 o uvedbi eura (UL L 139, 11.5.1998, str. 1).

(4) Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).